กรมการค้าต่างประเทศ ยืนยัน ไม่มีการนำข้าวหอมมะลิเวียดนามมาปลอมปนกับข้าวหอมมะลิไทยส่งออกไปต่างประเทศ
กรมการค้าต่างประเทศ ยืนยัน ไม่มีการนำข้าวหอมมะลิเวียดนามมาปลอมปนกับข้าวหอมมะลิไทยส่งออกไปต่างประเทศ ระบุมีขั้นตอนการตรวจสอบที่เข้มงวด พร้อมขอให้ทุกฝ่ายมั่นใจในคุณภาพมาตรฐานข้าวไทยนายอดุลย์ โชตินิสากรณ์  อธิบดีกรมการค้าต่างประเทศ เปิดเผยถึงกรณีที่มีข่าวเกี่ยวกับการลักลอบนำพันธุ์ข้าวหอม Jasmine 85 หรือข้าวหอมพวงของเวียดนาม เข้ามาปลูกในประเทศไทย ซึ่งปัจจุบันให้ผลผลิตอยู่ในพื้นที่อำเภอชุมแสง จังหวัดนครสวรรค์ และทำให้หลายฝ่ายเกิดความกังวลว่าอาจจะมีการนำมาปลอมปนในข้าวหอมมะลิไทยส่งออกไปจำหน่ายยังต่างประเทศ โดยยืนยันว่าไม่เป็นความจริง เพราะในการส่งออกข้าวหอมมะลิไทยไปจำหน่ายในต่างประเทศ มีระบบการตรวจสอบที่เข้มงวดเป็นอย่างมาก หากข้าวหอมมะลิไทยไม่เป็นไปตามมาตรฐานที่กำหนด ก็จะไม่สามารถส่งออกได้ ขณะเดียวกัน การกำกับดูแลการส่งออกข้าวหอมมะลิไทย มีขั้นตอนการตรวจสอบคุณภาพเข้มงวดและรัดกุม ตั้งแต่กระบวนการยื่นคำร้องต่อกรมฯ การตรวจสอบคุณภาพมาตรฐานสินค้าข้าวหอมมะลิไทย ก่อนออกใบรับรองมาตรฐานสินค้าให้ผู้ส่งออกใช้ประกอบพิธีการศุลกากรเพื่อส่งออกข้าวหอมมะลิไทยต่อไป ดังนั้น ยืนยันว่า การนำข้าวชนิดอื่นมาปลอมปนกับข้าวหอมมะลิไทย ไม่สามารถทำได้ในทางปฏิบัติ เพราะหากมีการปลอมปนจริง ก็สามารถตรวจสอบได้ ที่สำคัญ เมื่อมีการตรวจสอบข้าวหอมพวงของเวียดนาม พบว่ามีลักษณะแตกต่างจากข้าวหอมมะลิไทย เนื่องจากข้าวหอมพวงมีเมล็ดสั้นกว่าข้าวหอมมะลิไทยอย่างไรก็ดี ขอให้ทุกฝ่ายที่เกี่ยวข้องมีความเชื่อมั่นในการกำกับดูแลการตรวจสอบคุณภาพมาตรฐานข้าวไทย ซึ่งมีการกำหนดกระบวนการขั้นตอนการตรวจสอบคุณภาพไว้เป็นอย่างดี และการปลอมปนข้าวหอมพวงของเวียดนามไปกับการส่งออกข้าวหอมมะลิไทยทำได้ยาก เนื่องจากสามารถตรวจสอบได้ทันที และเพื่อเป็นการสร้างความเชื่อมั่นในมาตรฐานการส่งออกข้าวหอมมะลิไทย กรมฯ จะได้ตรวจสอบและกำกับดูแลการส่งออกข้าวหอมมะลิไทยอย่างใกล้ชิด